SZEPTEMBER 22.
Szent Fókász fölszentelt vértanú és Szent Kodrátosz apostol emléke
hajnali szolgálaton
Tropár 3. hang
Szent Kodrátosz apostol, imádd a kegyelmes Istent, *’ hogy ajándékozzon bűnbocsánatot a mi lelkünknek!
Dicsőség… 4. hang 
Erényekben társa, * a püspöki trónon utóda lévén az apostoloknak, * isteni ihletéssel munkálkodván, * a szemlélődésig emelkedtél föl. * Ennek folytán, az igazság igéit hirdetvén, * utolsó csepp véredig küzdöttél a hitért, * Szent Fókász fölszentelt vértanú, * imádd Krisztus Istent, *’ hogy üdvözítse a mi lelkünket!
Most és… 4. hang
Siessünk buzgón az Istenszülőhöz, * mi bűnösök, és lealázottak, * és boruljunk le, bűneinket töredelmesen megbánván, * lelkünk mélyéből kiáltsuk: * Könyörülj rajtunk, és segíts, ó Királynőnk! * Íme, bűneink tengerében mindjárt elveszünk, * ne hagyd védtelenül szolgáidat, *’ mert te vagy a mi egyedüli védelmezőnk.
Az első zsoltárcsoport után bűnbánati leülők
 8. hang
Kegyes szemmel tekints, Uram, az én megalázkodásomra, * mert kis híján elenyészik életem, * s tetteimből nem ered számomra üdvösség. * Azért kérlek, Uram, kegyes szemmel tekints az én megalázkodásomra, *’ és üdvözíts engem!
Mint a bűnös nő, előtted leborulok, hogy bűnbocsánatot nyerhessek, * s kenet helyett szívemből fakadó könnyeket ajánlok föl néked, Krisztus Isten, * hogy miként rajta megkönyörültél, Üdvözítőm, nékem is add meg bűneim bocsánatát, * mert amint ő tette, én is kiáltok hozzád: *’ Szabadíts meg engem tetteim szennyétől!
Dicsőség... most és... Istenszülő-ének
Hitünknek megrendíthetetlen erősségét, * lelkünknek drága ajándékát, az Istenszülőt * énekekben így magasztaljuk, ó hívek: * Üdvözlégy, te, ki az élet szikláját fogadtad a te bensődbe! * Üdvözlégy, a föld lakóinak reménysége, * szorongóknak oltalma! *’ Üdvözlégy, érintetlen Menyasszony!
A második zsoltárcsoport után bűnbánati leülők
 8. hang
Gondolj arra, én lelkem, * hogy a Bíró jelen van, * és vedd fontolóra ama félelmetes nap óráját, * mert az ítélet irgalom nélküli mindazok számára, * kik az irgalmasság cselekedetét nem gyakorolták. * Azért még a végezet előtt kiáltsd: *’ Szánj meg engem, Üdvözítő, egyetlen Emberszerető!
Tekints, lelkem az okos szüzek örömére * és a balgák bánatára. * Elégítsd ki a szegényeket, fogadd be az igazakat, * jócselekedetek olajától tündököljék lámpásod, * és ne pusztán önmagadnak gyűjtögesd a tetteket. * Mert a jóságos Úr irgalmasságot akar inkább, mint áldozatot, * és a jóságért sokszoros jutalmat ad. * Mindazoknak, kik a földön jót hintenek széjjel, *’ gazdag jutalmul adja dicsőségének isteni menyegzős hajlékát.
Dicsőség... most és... Istenszülő-ének 8. hang. Mintadallam: Föltámadtál a sírból...
Rút csüggedtség tengerébe estem, * gonosz és törvénytelen cselekedeteim sokasága miatt szükségbe hullottam. * Most a kétségbeesés környékez. * Szabadíts meg, Istenszülő Nagyasszony, a te irgalmaddal * mert te vagy a bűnösök menedéke *’ és üdvösséges megtisztulása.
Kánon
I. óda. 4. hang
A Vörös-tenger mélységén * száraz lábbal áthaladott * hajdan Izrael * és Mózesnek fölemelt kezeivel * Amalek erejét * a pusztában legyőzte.
Világosítsd meg lelkemet a Szentlélek tündöklő sugaraival, hogy buzgó szívvel magasztalhassam ma szent emlékedet, a mi mindenható Istenünk dicsőséges pásztora és vértanúja!
Bőségesen elnyerted a vértanúk Istentől kapott dicsőségét, a főpásztorok jó tulajdonságával is ékeskedtél, köntösödet szent küzdelmeid vérével pirosra festetted, Isten boldogja!
Lelkedet a jobb dolgok reménységével megerősítetted, teljesen bölcs, a gonoszságban hatalmast teljesen elerőtlenítetted, és nemes győztesként mentél a mennybe.
Istenszülő-ének
Megszűnt, Szeplőtelen, az ősszülők büntetése, mert megszülted az öröktől fogva való, kisded csecsemővé lett Istent, aki valóban megújítja az egész emberiséget.
III. óda. 4. hang. Tebenned örvendezik...
Krisztus segítségül hívása folytán gyógyításokat végeztél, és a gonosz lélek eltévelyítésétől Isten kegyelmével megmentettél városokat és népeket, szentéletű!
Isten temploma voltál, szent vértanú, s a bálványok templomait lerontottad. Segítőd és munkatársad a Mindenható ereje volt.
Angyali sereg és mérhetetlen isteni fény tűnt fel, amikor téged Isten megdicsőített a bíróság előtt.
Istenszülő-ének
Isten testesült meg belőled és könyörületből egyesült a halandókkal, majd pedig az átkot föloldotta, egyetlen, végtelenül áldott Nagyasszony!
Katavászia 4. hang
Tebenned örvendezik * a te Egyházad, Krisztus, énekelve néked: * Te vagy az én erősségem, Uram, * menedékem és megerősítőm! 
Konták
2. hang A bátor és isteni szózatú...
Az Úr isteni fényű és világosságot árasztó szellemi nap gyanánt * adott téged az Egyháznak, * hogy a hívek sokaságát megvilágosítsd, * dicsőséges vértanú! * Életedet, hitedet és küzdelmeidet *’ jó illatú kenetként fogadta az egyetlen Nagyirgalmú!
Ikosz
Világosíts meg engem, Üdvözítő, * a te ismereted le nem alkonyodó világosságával! * Csillapítsd le szenvedélyeim sötét viharát, * add nekem a bölcsesség és az értelem igéjét a bűnbánatban, Ige, * hogy minden dicséretre méltó Fókász vértanúdat * szent énekekkel és himnuszokkal magasztalhassam, * mert te vagy a kétségbeesettek oltalmazója, * minden szegény gazdagsága, * és a jó adományok forrása, * egyetlen Nagyirgalmú!
Kathizma 
4. hang. Minta: Hamar előzz meg...
Istentől ihletett énekkel magasztaljuk, hívek, * Krisztus nagy apostolát és főpapját, * a dicsőséges Kodrátoszt, * mert a Magasságbelitől bőséges kegyelmet nyert, * és forrásként buzogtatja a hittel könyörgőknek * a bűnökre a bocsánatot *’ és a szenvedélyekre a gyógyulást!
Dicsőség...
A Szentlélek kegyelme lakozott benned, * és téged, Fókász atya, * sok kegyelem bőven buzgó forrásává tett. * Így te a hittel hozzád folyamodó hajósok számára mindig segítséget nyújtasz. *’ Velük együtt nekünk is juttass kegyelmet, Istenben bölcs!
Most és... Istenszülő-ének
Legszeplőtelenebb Szűz, * ki a minden lény fölötti Istent szülted, * esedezzél a testnélküliekkel együtt hozzá, * hogy bűnbocsánatot és életjobbulást adjon nekünk még végünk előtt, * és mi hittel és buzgón magasztalunk téged, *’ egyetlen minden magasztalásra méltó!
IV. óda. 4. hang
Fölemelve a keresztre * látván téged, * ó igazság Napja, az Egyház, * megállt a maga rendjében, * és büszkén hangoztatta: * Dicsőség a te erődnek, Uram! 
Tündöklő csillagnak helyezett téged az Egyház egére az Uralkodó, legszentebb Fókász, hogy küzdelmeid és csodáid fényével minden szívet megvilágosíts.
A zsarnok ítélőszéke előtt is megvallottad az Uralkodó megtestesülését, bajnok vértanú, és fényesen megszégyenítetted a görögök pogány vallási szokásait és a sokistenhit istentelenségét.
A csalárdságnak a sokistenhit szélvészétől felkorbácsolt tengerén isteni vezetéssel túljutottál, dicsőséges, és minden tengeri utasnak nyugodt és csöndes révpartjává lettél.
Istenszülő-ének
Szeplőtelenül szültél, ó Szűz, és a szülés után is szűz maradtál. Azért megingathatatlan hittel, soha el nem némuló énekkel zengjük néked az „Üdvözlégy”-et, Nagyasszonyunk.
V. óda. 4. hang
Te, Uram, én világosságom, * e világra jöttél, * mint isteni fény, * hogy a tudatlanság homályából kivezesd azokat, * kik téged hittel énekelnek. 
A gonosz ellenség előrehaladását nyilvánvaló módon meggátoltad, saját lépteidet pedig Isten akaratának ösvényére irányítottad, legszentebb főpap!
Sok küzdelmet vívott, ütlegelésekkel agyonvert tested Isten erejével széttépte az istentagadás bilincseit, Istenben boldog Fókász!
Hírneves főpap! Egészen elégő áldozatnak mutattak be Istennek, ki érettünk áldozattá lett, és aki a bálványoknak bemutatott véres áldozatokat megszüntette.
Istenszülő-ének
Isten Bölcsessége a te tiszta véredből épített magának hajlékot, a saját tetszése szerint, Istenszülő Nagyasszonyunk!
VI. óda. 4. hang. A dicséret szavával...
Az istentagadás tengerét elapasztottad és szent tanításoddal az élet forrását buzogtattad, teljesen bölcs, most pedig csodáid záporával lemosod a szenvedélyek minden sarát.
Rettenetesen megvertek, végtagjaidat kificamították és egy fára fölfeszítettek, de a mennyországból hangot hallottál, mely megerősített téged, boldog főpap és sokat küzdött vértanú!
A szenvedélytől mentes Úrnak szenvedéseit utánoztad, Fókász! Istenhez intézett imádságoddal gyógyíts meg mindenféle szenvedést, és szabadítsd meg a hajózókat a rettentő vihartól és a tenger háborgásától!
Istenszülő-ének
Legszentebb Szűz! A te romolhatatlan méhedben üresítette ki magát, harmatként, az üdvösséget hozó Ige, aki isteni hatalmával elapasztotta a gonoszság áradatát.
Katavászia 
A dicséret szavával * áldozatot mutatok be néked, Uram, * kiáltja az Egyház, * mert megtisztult a sátáni szennytől * a te oldaladból kegyelmesen * kiömlött véred által.
Konták
 8. hang. Minta: Mint a teremtmények...
Mint tisztes főpapot és bátor bajnokot mutatja be néked, * a földkerekség Szent Kodrátosz apostolt, Uram, * és tiszteletreméltó emlékét himnuszokban magasztalván, * mindenkor bűnbocsánatot kér tőled. * Ajándékozd is meg ezzel mindazokat, Irgalmas, *’ akik zengik neki: Alleluja!
Ikosz
Tiszteljük a bölcs főpapot, * a hűséges pásztort és tanítót, * mert a küzdelem pázsitján * szent rózsát virágzott * és minket, híveket, * csodáinak és erényes cselekedeteinek illatával elárasztott, * a földkerekséget pedig a gyógyítás árjával sugározta be. * Hiszen Isten csodálatossá tette mindazokat, * akik zengik neki: Alleluja!
VII. óda. 4. hang
A perzsiai kemencében * Ábrahám utódai * inkább a vallásosság szeretete, * mint a lángok által hevítve kiáltják: * Áldott vagy te a te dicsőséged * templomában, Uram! 
A hatalmaskodók dühétől nem féltél, teljesen bölcs; szellemi nyájad élére állottál, mint juhot áldozatra vittek a főpásztor elé, hiszen vértanúsággal ékeskedtél, Fókász!
Kipróbáltak, mint aranyat az olvasztókemencében, szent vértanú. Olthatatlan tűz közepébe vetettek, és mégsem égtél el, hanem hangoztattad: Áldott légy, Istenem és Uram!
Az Isten utáni vágy lángra lobbantotta szívedet, dicsőséges főpap, és az isteni harmat megőrzött téged a tűzben, hogy az meg ne emésszen, az istentagadás bozótja viszont a tűz martaléka lett!
Istenszülő-ének
Lelkem omladozó hajlékát újítsd meg bűnbánó viselkedésre vezetve, jóságos, Szeplőtelen Szűz, aki Szülötteddel az egész emberiséget megújítottad.
VIII. óda. 4. hang
Kezeit kiterjesztvén Dániel * a barlangban ásítozó oroszlánok * dühét lecsillapítá, * a tűz erejét pedig kiolták * a valláskedvelő, erényes ifjak, kiáltván: * Áldjátok az Urat, az Úrnak minden művei! 
Kegyelem ömlött el ajkaidon, bölcs Fókász, megtérítetted a kígyó tanítása nyomán eltévelyedett népet, és mint jó pásztor Krisztushoz vezetted, ők pedig ezt hangoztatták: Áldjátok az Urat, az Úrnak minden művei!
A hívek sokaságának éber közbenjárója vagy, ó bölcs, és elaltatod a szenvedélyek tengerének a viharát, lecsillapítod a kísértéseket és megszabadítasz minket mindenféle bánattól, mi pedig hangoztatjuk: Áldjátok az Urat, az Úrnak minden művei!
Gyógyulások folyamát árasztja templomod mindazokra, akik hozzád folyamodnak, szent vértanú. Csendes révpartja és a szenvedélyektől való megszabadítója vagy azoknak, akik tisztelnek téged, s akik Krisztusnak zengik: Áldjátok az Urat, az Úrnak minden művei!
Tisztelni akarjuk a te szent emlékedet és magasztalni szeretnénk a végtelen jóságú Urat. Könyörögj hát érettünk teljes szívvel, hogy megszabadulhassunk a nehézségektől és hangoztassuk: Áldjátok az Urat, az Úrnak minden művei!
Istenszülő-ének
A te előképed volt a Törvény frigyládája, a mannát tartó vödör, a szent asztal és az arany gyertyatartó, ó Tisztaságos, mert megszülted a nemzetek megvilágosítására a világosságot, aki istenismerettel világította be a világ határait.
Katavászia 
Kezeit kiterjesztvén Dániel * a barlangban ásítozó oroszlánok dühét lecsillapítá, * a tűz erejét pedig kiolták * a valláskedvelő, erényes ifjak, kiáltván: * Áldjátok az Urat, az Úrnak minden művei! 
IX. óda. 4. hang. Belőled, az érintetlen...
Jertek, ünnepeljük meg mindnyájan szentül, Istenes szent énekekkel a szent pásztor szentséges emlékét, mert ő a jótevő Úrhoz könyörög érettünk!
Az Uralkodó iránti buzgóságod lángra lobbant, boldog vértanú, amikor a tűzben kellett megfürödnöd, amelyben örvendezve Isten kezébe ajánlottad lelkedet.
Veled büszkélkedik, Fókász vértanú, a főpapok kara, a vértanúk serege, a szent apostolok testülete és az összes igazak lelke, akik most körülvesznek.
Világszerte elterjedt a te emléked, mely világossággal árasztja el mindazok lelkét, akik híven magasztalják szenvedésedet, harcodat és nemes bajvívásodat, magasztalásra méltó pásztor és vértanú!
Istenszülő-ének
Világosítsd meg a bűn sötétségében lévő lelkemet, Tisztaságos! Szabadítsd meg közbenjárásoddal az örök tűztől és a sötétségtől, hogy örvendezve magasztalhassam a te nagyvoltodat!
Katavászia 
Belőled, az érintetlen hegyből * származott, ó Szűz, * a faragatlan szegletkő, Krisztus, * ki a két különböző természetet egyesítette önmagában, * azért örvendezve * magasztalunk téged, Istenszülő! 
Fényének 
Keresztelőé
Jánost, az Előhírnököt, az üdvözítő keresztelőjét, a próféták prófétáját, a pusztalakót, Erzsébet szülöttjét mindnyájan dicsérjük.
Az apostolé
Szent Kodrátosz apostol‑vértanú és szent főpap, az Ige beavatott szolgája, Krisztus isteni Evangéliumát bölcsen meghirdetted, az egész földet megvilágosítottad, az embereket a tévelygésüktől megszabadítottad, és megtanítottad őket, hogy a Szentháromságot imádják.
A fölszentelt vértanúé
Főpapok vezére, bajnokok ékessége, tengeren járók nagy oltalmazója, boldog Fókász, mentsd meg a veszedelmektől mindazokat, akik téged magasztalnak!
Az Istenszülőé
Az évszázadok Alkotóját és az angyalok Uralkodóját szülted, Szent Szűz. Esedezzél hozzá, hogy adja meg szolgáidnak azt, hogy jobbja felől álljanak!
Előverses sztihirák
8. hang 
Ha sok-sok elkövetett gonoszságomra gondolok, * és ama borzalmas vizsgálat jut eszembe, * rémülettel eltelve menekülök hozzád, * az embereket szerető Istenhez. * Hozzád folyamodom azért, egyetlen Bűnnélküli: * ne vess meg engem, * adj bűnbánatot megalázott lelkemnek még a vég előtt, *’ és üdvözíts engem!
Könnyeket adj nekem, Istenem, * mint egykor a vétkes asszonynak, * s engedd, hogy azokkal lábaidat moshassam, * melyek visszahoztak a tévelygés útjáról, * és illatos kenetként tiszta élettel áldozzam neked, * melyet bűnbánat által helyreállítottam. * Hadd halljam majd én is kívánatos hangodat: *’ A te hited megszabadított, távozz békével!
Nagyszerűen küzdöttetek, vértanúk, * a törvényszegők kínzásait nemesen eltűrtétek, * uralkodók előtt Krisztust megvallottátok, * és mikor az életből már elköltöztetek, * akkor is hathatósan munkálkodtatok a világban, * betegeket szenvedéseiktől meggyógyítottatok, szentek. *’ Könyörögjetek a mi lelkünk üdvösségéért!
Dicsőség... most és... Istenszülő-ének
Tisztaságos Szent Szűz, Istenszülő! * A te oltalmadhoz futok. * Tudom, hogy nálad üdvösségre találhatok, *’ mert hatalmad van rajtam segíteni.
Tropár 3. hang
Szent Kodrátosz apostol, imádd a kegyelmes Istent, *’ hogy ajándékozzon bűnbocsánatot a mi lelkünknek!
Dicsőség… 4. hang 
Erényekben társa, * a püspöki trónon utóda lévén az apostoloknak, * isteni ihletéssel munkálkodván, * a szemlélődésig emelkedtél föl. * Ennek folytán, az igazság igéit hirdetvén, * utolsó csepp véredig küzdöttél a hitért, * Szent Fókász fölszentelt vértanú, * imádd Krisztus Istent, *’ hogy üdvözítse a mi lelkünket!
Most és… 4. hang
Téged magasztalunk Istenszülő, mikor így kiáltunk föl: * Te vagy az a rózsabokor, * melyben Mózes az istenség tüzét lángolni látta * anélkül, hogy megégett volna.

